Dia Mundial de la Síndrome Alcohòlic Fetal: una responsabilitat de tots i totes
10 de setembre de 2024

Carcaixent

El 9 de setembre no és un dia qualsevol, és una data per a parar, reflexionar i actuar. Hui celebrem el Dia Mundial del Síndrome Alcohòlic Fetal (SAF), un trastorn que ens recorda la importància de cuidar-nos durant l’embaràs. Però este missatge no és només per a les mares, és per a tots nosaltres: amics, famílies, parelles i la societat en general. Perquè previndre el SAF és una responsabilitat compartida.

Potser has sentit parlar d’ell, o potser no, però el SAF i el seu germà major, l'Espectre del Trastorn Alcohòlic Fetal (ETAF), són realitats que afecten milers de xiquets i xiquetes arreu del món. Els danys causats pel consum d’alcohol durant l’embaràs poden afectar la vida d'un xiquet o xiqueta per sempre: des de problemes físics fins a dificultats d'aprenentatge i comportament. Però ací ve la bona notícia: és 100% evitable.

No es tracta de fer sentir malament a ningú, sinó de crear una consciència col·lectiva. Quan parlem d'embaràs, moltes vegades pensem en la mare com l’única protagonista, però el suport del seu entorn és clau. Amics, parelles i familiars poden marcar la diferència recordant, amb estima i sense jutjar, que l’alcohol no és una opció durant estos nou mesos.

I no, no parlem només de grans quantitats d’alcohol. Qualsevol consum pot tindre conseqüències, ja que no hi ha una quantitat "segura". Aixina que la millor opció és la més senzilla: zero alcohol durant l’embaràs.

Este 9 de setembre és el moment perfecte per a compartir esta informació amb les persones que estimem. Junts i juntes, podem aconseguir que cada bebé tinga un començament de vida saludable, sense riscos innecessaris. Perquè, al final, la prevenció és l'única vacuna contra el Síndrome Alcohòlic Fetal.